title: Директива за изпълнение 2013/63/ЕС на Комисията от 17 декември 2013 година за изменение на приложения I и II към Директива 2002/56/ЕО на Съвета по отношение на минималните условия, на които трябва да отговарят посадъчният материал от картофи и партидите с посадъчен материал от картофи  текст от значение за ЕИП

text:
               18.12.2013

               BG

               Официален вестник на Европейския съюз

               L 341/52

         ДИРЕКТИВА ЗА ИЗПЪЛНЕНИЕ 2013/63/ЕС НА КОМИСИЯТА
   от 17 декември 2013 година
   за изменение на приложения I и II към Директива 2002/56/ЕО на Съвета по отношение на минималните условия, на които трябва да отговарят посадъчният материал от картофи и партидите с посадъчен материал от картофи
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2002/56/ЕО на Съвета от 13 юни 2002 г. относно търговията с посадъчен материал от картофи (1), и по-специално член 24 от нея,
   като има предвид, че:

               (1)

               В периода след приемането на Директива 2002/56/ЕО бяха разработени нови методи за отглеждане на картофи, а средствата за диагностика за откриване на вредители и агрономическите практики за борба с разпространението на вредители се усъвършенстваха.

               (2)

               Този технически напредък дава възможност за производство на посадъчен материал от картофи, който да отговаря на по-строги изисквания от предвидените в приложения I и II към Директива 2002/56/ЕО. Междувременно станаха известни нови факти за болестотворните агенти, а познанията за съществуващите болести се задълбочиха, което наложи заключението, че за някои болести са необходими по-строги мерки.

               (3)

               Предвид това стандартът, разработен от Икономическата комисия за Европа на Организацията на обединените нации (ИКЕ на ООН), относно търговията и търговския качествен контрол на посадъчен материал от картофи е адаптиран с оглед на научно-техническия напредък (2).

               (4)

               Предвид този напредък някои минимални условия и допустими отклонения, посочени в приложения I и II към Директива 2002/56/ЕО, следва да бъдат актуализирани, а в приложение II следва да бъдат включени ограничения относно черната шарка, прашеста краста и прекомерно дехидратиран и спаружен посадъчен материал от картофи.

               (5)

               В периода след приемането на Директива 2002/56/ЕО се задълбочиха и научните познания относно връзката между броя поколения и наличието на вредители в посадъчния материал от картофи. Ограничаването на броя на поколенията е необходим начин за намаляване на фитосанитарния риск от вредители в латентна форма. Това ограничение е необходимо за намаляване на посочения риск и не може да бъде заменено с други, не толкова строги мерки. С най-много седем поколения предбазов и базов посадъчен материал от картофи се постига баланс между необходимостта да се размножи достатъчно посадъчен материал за производство на сертифициран посадъчен материал от картофи и необходимостта да се запази здравният му статус.

               (6)

               Изискванията по отношение на вредителя Synchytrium endobioticum (Schilb.) Perc. следва да бъдат заличени от приложение I, тъй като наличието му в посадъчен материал от картофи е уредено с Директива 69/464/ЕИО на Съвета (3). Изискванията относно вредителя Corynebacterium sepedonicum (Spieck. et Kotth.) Skapt. и Burkh., чието наименование е заменено с Clavibacter michiganensis subsp. sepedonicus (Spieck. et Kotth.) Davis et al., следва да бъдат заличени от приложения I и II, тъй като наличието му в посадъчен материал от картофи е уредено с Директива 93/85/ЕИО на Съвета (4). Изискванията относно вредителя Heterodera rostochiensis Woll., чието наименование е заменено с Globodera rostochiensis (Wollenweber) Behrens, следва да бъдат заличени от приложение II, тъй като наличието му в посадъчен материал от картофи е уредено с Директива 2007/33/ЕО на Съвета (5). Изискванията относно вредителя Pseudomonas solanacearum (Smith) Smith, чието наименование е заменено сRalstonia solanacearum (Smith) Yabuuchi et al., следва да бъдат заличени от приложение II, тъй като наличието му в посадъчен материал от картофи е уредено с Директива 98/57/ЕО на Съвета (6).

               (7)

               Поради гореизложеното приложения I и II към Директива 2002/56/ЕО следва да бъдат съответно изменени.

               (8)

               Мерките, предвидени в настоящата директива, са в съответствие със становището на Постоянния комитет по семена и посадъчен материал за земеделие, градинарство и горско стопанство,

         ПРИЕ НАСТОЯЩАТА ДИРЕКТИВА:
   Член 1
   Изменения на Директива 2002/56/ЕО
   Приложения I и II към Директива 2002/56/ЕО се изменят в съответствие с приложението към настоящата директива.
   Член 2
   Транспониране
   Държавите членки приемат и публикуват не по-късно от 31 декември 2015 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Държавите членки прилагат тези разпоредби от 1 януари 2016 г.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   Член 3
   Влизане в сила
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

   Член 4
   Адресати
   Адресати на настоящата директива са държавите членки.

      Съставено в Брюксел на 17 декември 2013 година.

            За Комисията

            Председател

         José Manuel BARROSO

      (1)  ОВ L 193, 20.7.2002 г., стр. 60.

      (2)  S-1 стандарт на ИКЕ/ООН относно търговията и търговския качествен контрол на посадъчен материал от картофи, изд. 2011 г., Ню Йорк.

      (3)  Директива 69/464/ЕИО на Съвета от 8 декември 1969 г. за борбата срещу рака по картофите (ОВ L 323, 24.12.1969 г., стр. 1).

      (4)  Директива 93/85/ЕИО на Съвета от 4 октомври 1993 г. относно борбата с пръстеновидното гниене по картофите (ОВ L 259, 18.10.1993 г., стр. 1).

      (5)  Директива 2007/33/ЕО на Съвета от 11 юни 2007 г. относно контрола на картофените цистообразуващи нематоди и за отмяна на Директива 69/465/ЕИО (ОВ L 156, 16.6.2007 г., стр. 12).

      (6)  Директива 98/57/ЕО на Съвета от 20 юли 1998 г. за контрол на Ralstonia solanacearum (Smith) Yabuuchi et.al. (ОВ L 235, 21.8.1998 г., стр. 1).

      ПРИЛОЖЕНИЕ
      Приложения I и II към Директива 2002/56/ЕО се изменят, както следва:

                  1.

                  Приложение I се изменя, както следва:

                              а)

                              точки 1 и 2 се заменят със следния текст:

                                          „1.

                                          Базовите семена от картофи отговарят на следните минимални условия:

                                                      а)

                                                      при официална проверка се установява, че броят на подрастващите растения, засегнати от болестта черно краче, не надхвърля 1,0 %;

                                                      б)

                                                      броят на растенията с отклонения от нормите за растеж на сорта и броят на растенията от други сортове не надвишава общо 0,1 %, а в прякото поколение общият им брой не надвишава 0,25 %;

                                                      в)

                                                      в прякото поколение броят на растенията със симптоми на вироза не надвишава 4,0 %;

                                                      г)

                                                      по време на официалните проверки се установява, че общият брой на подрастващите растения с образуване на мозаични петна и броят на растенията с признаци за наличие на вирус на листното завиване при картофите не надвишава 0,8 %.

                                          2.

                                          Сертифицираният посадъчен материал от картофи отговаря на следните минимални условия:

                                                      а)

                                                      при официална проверка се установява, че броят на подрастващите растения, засегнати от болестта черно краче, не надхвърля 4,0 %;

                                                      б)

                                                      броят на растенията с отклонения от нормите за растеж на сорта и броят на растенията от други сортове не надвишава общо 0,5 %, а в прякото поколение общият им брой не надвишава 0,5 %;

                                                      в)

                                                      в прякото поколение броят на растенията със симптоми на вироза не надхвърля 10,0 %;

                                                      г)

                                                      по време на официалните проверки се установява, че общият брой на подрастващите растения с образуване на мозаични петна и броят на растенията с признаци за наличие на вирус на листното завиване при картофите не надвишава 6,0 %.“;

                              б)

                              точка 3 се заличава;

                              в)

                              точка 4 се заменя със следния текст:

                                          „4.

                                          Пределно допустимите отклонения, предвидени в точка l, букви в) и г) и в точка 2, букви в) и г), се отнасят само за вирозите, причинени от преобладаващи в Европа вируси.“;

                              г)

                              точки 5 и 6 се заличават;

                              д)

                              добавя се следната точка:

                                          „7.

                                          Максималният брой поколения от базови картофи е четири, а комбинираните поколения на предбазови картофи на полето и на базовите картофи е седем.
                                          Максималният брой поколения на сертифициран посадъчен материал от картофи е две.
                                          Ако поколението не е посочено в официалния етикет, се приема, че картофите са от най-голямото поколение, за което има разрешение по съответната категория.“

                  2.

                  Приложение II се заменя със следното:

                     „ПРИЛОЖЕНИЕ II

                        МИНИМАЛНИ УСЛОВИЯ ЗА КАЧЕСТВО, НА КОИТО ТРЯБВА ДА ОТГОВАРЯТ ПАРТИДИТЕ С ПОСАДЪЧЕН МАТЕРИАЛ ОТ КАРТОФИ

                     Допустими отклонения за следните примеси, дефекти и болести при посадъчния материал от картофи:

                                 1.

                                 наличие на земен примес и чужди тела: 1,0 % от масата за базовия посадъчен материал от картофи и 2,0 % от масата за сертифицирания посадъчен материал от картофи;

                                 2.

                                 сухо и мокро гниене, с изключение на случаите, причинени от Synchytrium endobioticum, Clavibacter michiganensis subsp. sepedonicus или Ralstonia solanacearum: 0,5 % от масата, от които мокро гниене 0,2 % от масата;

                                 3.

                                 външни дефекти, напр. деформация или наранени клубени: 3,0 % от масата;

                                 4.

                                 обикновена краста, при която поразената площ на повърхността на клубените е над една трета: 5,0 % от масата;

                                 5.

                                 черна шарка, при която поразената площ на повърхността на клубените е над 10 %: 5,0 % от масата;

                                 6.

                                 прашеста краста, при която поразената площ на повърхността на клубените е над 10 %: 3,0 % от масата;

                                 7.

                                 спаружени клубени поради прекомерна дехидратация или дехидратация, причинена от сребриста краста: 1,0 % от масата.

                           Общо допустимо отклонение по точки 2—7: 6,0 % от масата за базовия посадъчен материал от картофи и 8,0 % от масата за сертифицирания посадъчен материал от картофи.“


title: Делегирана директива (ЕС) 2015/574 на Комисията от 30 януари 2015 година за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета, относно освобождаване от ограничение за употребата на живак с приложение в системи за интраваскуларно ултразвуково образно изследване  Текст от значение за ЕИП

text:
               10.4.2015

               BG

               Официален вестник на Европейския съюз

               L 94/6

         ДЕЛЕГИРАНА ДИРЕКТИВА (ЕС) 2015/574 НА КОМИСИЯТА
   от 30 януари 2015 година
   за изменение, с цел привеждане в съответствие с техническия прогрес, на приложение IV към Директива 2011/65/ЕС на Европейския парламент и на Съвета, относно освобождаване от ограничение за употребата на живак с приложение в системи за интраваскуларно ултразвуково образно изследване
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2011/65/ЕС на Европейския парламент и на Съвета от 8 юни 2011 г. относно ограничението за употребата на определени опасни вещества в електрическото и електронното оборудване (1), и по-точно член 5, параграф 1, буква а) от нея,
   като има предвид, че:

               (1)

               Директива 2011/65/ЕС забранява употребата на живак в електрическо и електронно оборудване, пуснато на пазара.

               (2)

               Живак се използва в електрически ротационни съединители в медицински изделия за интраваскуларно ултразвуково образно изследване. Заместването на живака или на специфичния компонент ще съкрати експлоатационния живот или ще влоши значително характеристиките на изделията.

               (3)

               Както замяната на живака в съединителя, така и премахването му чрез заместване на съединителя или изделието са технически неосъществими или имат отрицателно общо въздействие поради отражението върху здравето на пациентите.

               (4)

               Използването на живак в електрически ротационни съединители в системи за интраваскуларно ултразвуково образно изследване, които позволяват висока честота на работния режим на експлоатация (> 50 MHz), следва да бъде освободено от ограничението до 30 юни 2019 г. С оглед на сравнително продължителните цикли на обновяване на медицинските изделия това е кратък преходен период, който е малко вероятно да има отрицателни последици за иновациите.

               (5)

               Поради това Директива 2011/65/ЕС следва да бъде съответно изменена,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2011/65/ЕС се изменя в съответствие с приложението към настоящата директива.
   Член 2
   1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от последния ден на деветия месец след нейното влизане в сила. Те незабавно съобщават на Комисията текста на тези разпоредби.
   Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Член 4
   Адресати на настоящата директива са държавите членки.

      Съставено в Брюксел на 30 януари 2015 година.

            За Комисията

            Председател

         Jean-Claude JUNCKER

      (1)  ОВ L 174, 1.7.2011 г., стр. 88.

      ПРИЛОЖЕНИЕ
      В приложение IV към Директива 2011/65/ЕС се добавя следната точка 42:

                     „42.

                     Живак в електрически ротационни съединители за интраваскуларно ултразвуково образно изследване, които позволяват висока честота на работния режим на експлоатация (> 50 MHz).
                     Изтича на 30 юни 2019 г.“